Ego Hugo, Dei gratia Burgundię dux et Albonii comes, noverint universi quod ego amore Dei, et pro remedio animę meę meorumque predecessorum, et pro emendatione malorum et gravaminum que ego feci ecclesię Sanctę Marię Belnę, eidem ecclesię donavi et concessi habendas in perpetuum, decem libras in pedagio Belnę, annuatim recipiendas, et sciendum quod in die festę sancti Michaelis incipiet recipere partem meam pedagii Belnę cum pedagiario meo, donec ex integro receperit libras memoratas. Hoc itaque feci laude et assensu Odonis, filii mei, nobisque ecclesia sepedicta benigne remisit mala et gravamina omnia que eidem intuleram usque ad diem traditionis hujus cartę, et illis similiter qui pro me ei fecerunt. Donationis hujus et elemosinę testes sunt: dominus Guichardus de Claromonte, dominus Guido de Tilecastro, dominus Ansericus de Monteregali, dominus Regnaudus de Launoy, Robertus, thesaurarius meus. Actum est istud Edue, anno Verbi incarnati millesimo centesimo LXXX°VII°, mense augusto, die sexto, regnante Philippo Francorum Rege.